

ΜΑΡΚΟΣ ΕΜΜ.ΚΑΦΟΥΡΟΣ ΒΟΥΛΕΥΤΗΣ ΚΥΚΛΑΔΩΝ Ν.Δ 210-3709665,3709666

Εmail: m.kafouros@parliament.gr

Ε Ρ Ω Τ Η Σ Η

Προς : 1.τον Υπουργό Ναυτιλίας και Νησιωτικής Πολιτικής κ. Χρήστο Στυλιανίδη

2.τον Υπουργό Εθνικής Οικονομίας και Οικονομικών κ. Κωστή Χατζηδάκη

Θέμα : Καθυστέρηση στην πληρωμή του μεταφορικού ισοδύναμου των επιχειρήσεων με έδρα στις Κυκλάδες.

Κύριοι Υπουργοί,

Ο θεσμός του μεταφορικού ισοδύναμου για τις νησιωτικές επιχειρήσεις, αποτελεί ένα μέτρο που προσπαθεί να αμβλύνει στην πράξη περιφερειακές ανισότητες και να ενισχύσει την ανταγωνιστικότητα των επιχειρήσεων στα νησιά σε σχέση με αυτή των επιχειρήσεων της ηπειρωτικής χώρας. Υιοθετήθηκε άλλωστε ως αντιστάθμισμα της εσφαλμένης κατάργησης του μέτρου των μειωμένων συντελεστών ΦΠΑ για τα νησιά.

Ωστόσο, οι επιστολές των επαγγελματικών φορέων από τα νησιά των Κυκλάδων καταδεικνύουν σημαντικές καθυστερήσεις στην καταβολή των χρηματικών ποσών στους δικαιούχους που ξεπερνούν τους 12 μήνες. Η έγκαιρη καταβολή αποτελεί κομβικό ζήτημα επιβίωσης των νησιωτικών επιχειρήσεων που επωμίζονται τη σημαντική αύξηση του μεταφορικού κόστους και των υψηλών ακτοπλοϊκών εισιτηρίων.

Τα στοιχεία που έχουν υποβληθεί, δείχνουν ότι για τις επιχειρήσεις έχουν καταβληθεί χρήματα μόνο για το 1ο εξάμηνο του 2022, εξαιρουμένων αυτών που βρίσκονται υπό δειγμαγματοληπτικό έλεγχο.

Τη δεδομένη χρονική στιγμή δεν έχουν πληρωθεί για το Μεταφορικό ισοδύναμο οι επιχειρήσεις, για τις δαπάνες που ανάγονται στο 2ο εξάμηνο του 2022. Επίσης δεν έχει ανακοινωθεί αρμοδίως κανένας επίσημος προγραμματισμός για την καταβολή του.

Με βάση τα ανωτέρω, συμπεραίνεται ότι το πρόβλημα υστέρησης στο ρυθμό απόδοσης των χρηματικών ποσών στους δικαιούχους είναι υπαρκτό και θα πρέπει να δοθεί μια λύση πριν διογκωθούν οι καθυστερήσεις πληρωμών. Επισημαίνεται ότι την 30/11/2023

ολοκληρώθηκε η υποβολή αιτήσεων για το μεταφορικό ισοδύναμο του 1ου εξαμήνου του

2023, με αποτέλεσμα να προστίθεται ένα ακόμα εξάμηνο στα ήδη οφειλόμενα.

Είναι απολύτως αναγκαίο να επιλυθεί το πρόβλημα στο όνομα της κοινωνικής ευημερίας και της ενίσχυσης της νησιωτικότητας σε δύσκολους καιρούς.

Με δεδομένα όλα τα παραπάνω, Ερωτώνται ο κ.κ. Υπουργοί,

1. Πότε θα καταβληθούν τα οφειλόμενα ποσά, ώστε να δοθεί μια άμεση λύση στην καταβολή των ποσών του μεταφορικού ισοδύναμου των επιχειρήσεων στις Κυκλάδες για τα έτη 2022 και 2023 που βρίσκονται σε πολύμηνη καθυστέρηση;
2. Σε ποια μέτρα και πολιτικές αποφάσεις, ενδεχομένως θα προβείτε με στόχο την αντιμετώπιση των αρρυθμιών στην απόδοση και την έγκαιρη καταβολή του μεταφορικού ισοδύναμου στις κυκλαδίτικες επιχειρήσεις;

Ο Ερωτών Βουλευτής Αθήνα 17/9/2024

Mάρκος Εμμ.Καφούρος Βουλευτής Κυκλάδων Ν.Δ